
REGLEMENTĂRI INTERNAŢIONALE ŞI EUROPNE
Conform prevederilor internaţionale ale Declaraţiei universale a drepturilor omului, ale Convenţiei drepturilor copilului, ale Convenţiei referitoare la drepturile persoanelor cu dizabilităţi, Organizaţia Naţiunilor Unite a elaborat Rezoluţia ONU 67/82 referitoare la nevoile individuale socio-economice şi nevoile sociale ale familiilor persoanelor afectate de tulburări din spectrul autismului şi a unor dizabilităţi asociate
. O Convenție referitoare la drepturile persoanelor cu dizabilităţi
 a fost adoptată la 13 decembrie 2006 și a fost deschisă spre semnare la 30 martie 2007. În articolele 24 și 27 din Convenția ONU se definesc principiile ce trebuie respectate pentru a asigura educația completă și ocuparea forței de muncă a persoanelor cu dizabilități. 
În conformitate cu articolul 24 din Convenția privind dreptul la educație, statele trebuie să se asigure că persoanele cu handicap au acces egal la sistemul de educație, la toate nivelele, inclusiv la învățarea continuă și la formarea profesională. Statele trebuie să asigure condiții rezonabile pentru persoanele cu handicap nu numai prin intermediul asistenței tehnice, dar, şi pentru a permite acordarea de asistență specifică pentru accesul la educație. Pentru realizarea acestor prevederi, profesorii care educă aceste persoane trebuie să primească o formare specifică. Uniunea Europeană a ratificat această Convenție pe data de 30 martie 2007, în chiar prima zi a deschiderii acesteia spre semnare, iar statelele membre sunt semnatarele ei, unele dintre ele ratificând acest document internaţional. Statele care au semnat doar Convenția nu sunt obligate sa-și asume responsabilități, dar sunt obligate să se abțină de la acte care ar lipsi sau submina obiectivul și scopul tratatului. Statele care au ratificat Convenția sunt obligate legal de aceasta și trebuie să se asigure că legile și politicile naționale sunt în conformitate cu Convenția. 

În mai 2012, Adunarea generală a Organizaţiei Mondiale a Sănătăţii a elaborat Rezoluția WHA65.4 referitoare la tulburările mentale, acest document  reprezentând o abordare cuprinzătoare, coordonată a răspunsurilor, din punctul de vedere al sănătăţii și al aspectelor sociale, la nivel de ţară, atât ca politici, legislaţie, cât şi ca strategii şi programe elaborate în vederea aplicării acestora.
În anul 2013, Organizaţia Mondială a Sănătăţii a elaborat Planul de Actiune pentru sănătate mentală 2013-2020
 şi are un Birou special destinat gestionarii tulburărilor din spectrul autismului.
 În Planul de Acţiune se afirma preocuparea pentru identiicarea factorilor determinanţi şi pentru consecinţele acestor tulburări mentale, pentru elaborarea unor sisteme de sănătate şi îngrijire adecvate, pentru abordarea multisectoriala a acestor probleme. 
În Rezoluția 67/82 din 19 martie 2013, Adunarea Generală a ONU a recomandat statelor membre sporirea accesului la serviciile de sprijin adecvate și egalitatea de șanse pentru incluziunea și participarea acestora la viața socială (alin 1). În același timp, Adunarea Generală a ONU a recunoscut că, în scopul de a dezvolta și implementa programe fezabile, eficiente și durabile de intervenție pentru abordarea problemelor persoanelor cu tulburări din spectrul autismului, tulburări de dezvoltare și dizabilități asociate este nevoie de o abordare inovatoare, integrată asupra: (1) creșterii gradului de conștientizare publică și profesională asupra problemelor persoanelor cu tulburări din spectrul autismului, tulburări de dezvoltare și dizabilități asociate (prescurtate ASD în engleză; TSA în limba română); (2) consolidării și creșterii expertizei de cercetare și furnizarea de servicii, inclusiv prin colaborare internațională, prin formarea unor cercetători, furnizori de servicii, precum și a unor non-profesioniști implicaţi, în procesul complex al diagnosticării precoce și intervențiilor în domeniul sănătăţii și al altor sectoare relevante; (3) îmbunătățirii programelor educaționale inclusive, adaptate pentru sugari, copii şi adulți cu autism; (4) evidențierea nevoilor unice ale fiecărei persoane cu autism în funcţie de diferite caracteristici și experiențe; și (5) sporirii gradului de conștientizare a avantajelor includerii acestor persoanelor în societate prin activități profesionale și de agrement. Organizaţia Mondială a Sănătăţii a elaborat Rezoluţia celei de a 66 a sesiuni OMS din mai 2013 WHA66 de aplicare a Planului de Acţiune. Aceste recomandări vizează abordarea modului în care statele membre au acţionat pentru integrarea persoanelor cu TSA, în diferite domenii ale societății, cu accent special pe educație, precum și îmbunătățirea serviciilor cu scopul de a răspunde nevoilor lor.
Pe data de 24 mai 2014 la cea de a 67 - a sesiune a Oraganizaţiei Mondiale a Sănătăţii a fost adoptată Rezoluția referitoare la "Eforturile cuprinzătoare și coordonate pentru gestionarea tulburărilor din spectrul autismului (ASD)"
. Rezoluția a stabilit un set clar de acțiuni pentru a facilita răspunsuri intersectoriale cuprinzătoare date în toate țările nevoilor persoanelor cu ASD şi alte tulburări de dezvoltare. În Rezoluție statele erau îndemnate să crească capacitatea sistemelor de sănătate și de asistență socială de a furniza servicii pentru persoanele şi familiile cu tulburări din spectrul autismului și alte tulburări de dezvoltare. Aceasta sublinia importanța punerii în aplicare a Rezoluției WHA66.8 privind Planul de acțiune cuprinzător pentru sănătate mentală 2013-2020, precum și Rezoluția WHA66.9 pentru persoanele cu handicap, în scopul de a intensifica îngrijirea persoanelor cu tulburări din spectrul autismului și alte tulburari de dezvoltare și de a elabora o abordare integrată a îngrijirii pentru toate nevoile legate de sănătatea mentală.  
Încă din anul 1994, în cadrul UNESCO, a fost adoptată Declaraţia de la Salamanca
 în care s-a inclus obligația statelor semnatare de a oferi tuturor copiilor, indiferent de handicap, posibilitatea de a primi educație într-o clasă obișnuită și de a lua în considerare nevoile individuale în ceea ce privește strategia de educație, forma de învățământ, ritmul, conținutul și resursele educaţiei. Declarația a introdus conceptul de "școlarizare inclusivă". În Declaraţie erau menţionate dreptul la includere și participare în societate, dreptul la asigurarea unor servicii adecvate. 
La nivelul Consiliului Europei, în Carta socială din anul 1996 este prevăzut dreptul la educaţie al persoanelor vulnerabile.
 Carta socială europeană este un instrument al drepturilor generale ale omului, în articolul 15 fiind definite drepturile specifice persoanelor cu handicap. Rezoluţia Consiliului Europei din anul 2009
 a completat aceste prevederi, în acord cu provocările actuale.
La nivelul Uniunii Europene, în anul 1996, a fost elaborată Carta Uniunii Europene referitoare la drepturile persoanelor cu autism
 şi o Declaraţie scrisă a Parlamentului European.  
Comitetul regional pentru Europa al OMS a elaborat şi adoptat în anul 2011, Rezolutia EUR/RC61/R5 referitoare la Declaraţia şi Planul de Acţiune pentru sănătatea copiilor şi tinerilor cu dizabilităţi mentale şi familiile lor
. În anul 2005 la nivelul Uniunii Europene s-a luat decizia creării unui Sistem de Informaţii în domeniul autismului
 (European Autism Information System/EAIS) care elaborează periodic  rapoarte,
 a unei reţele europene de supraveghere a factorilor de risc pentru autism (European network of surveillance on risk factors for autism and cerebral palsy - ENSCAP),
 iar în anul 2015 a fost lansat un nou proiect de cercetare a tulburărilor mentale, intitulat Autism Spectrum Disorders in the European Union (ASDEU)
 în care o atenţie deosebită este acordată cercetării autismului. Ultimul mare proiect european este legat de crearea unui centru pentru dezvoltarea unei noi medicaţii pentru tratarea autismului (European Autism Interventions – a Multi-centre Study for Developing New Medications (EU AIMS)
.
În anul 2013 a fost elaborat Planul European de Acţiune pentru sănătatea mentală
 care a inclus şapte obiective, patru de bază, și trei obiective de acţiune transversală, care încearcă să realizeze acoperirea completă a acestui domeniu. Se recomandă ca, în aplicarea politicilor la nivel naţional, regional şi local, să fie propuse măsuri care pot duce la rezultate măsurabile. Cele patru obiective de bază sunt legate de faptul că orice persoană cu probleme mentale are drepturi egale la bunăstare, pe parcursul întregii vieţi, aceste persoane fiind considerate mai vulnerabile, mai expuse riscului; persoanele cu probleme de sănătate mentală sunt cetățeni ale căror drepturi umane trebuie să fie pe deplin protejate și promovate; serviciile de sănătate mentală trebuie să fie accesibile și la prețuri accesibile, disponibile în comunitate, în funcție de necesități; aceste persoane au dreptul la tratament sigur şi eficient. Cele trei obiective transversale se referă la faptul că sistemele de sănătate trebuie să ofere o bună îngrijire a sănătății fizice și mentale pentru toți; în cadrul lor trebuie să se acţioneze prin parteneriate bine coordonate cu alte sectoare; gestionarea problemelor de sănătate mentală trebuie să fie susţinută de o bună informare şi cercetare. 
Împreună cu organizaţiile non-guvernamentale a fost elaborată în anul 2012 Strategia europeană în domeniul persoanelor cu dizabilităţi 2010- 2020
. În anul 2014 această strategie a fost ratificată de majoritatea țărilor europene.

STRATEGII ŞI REGLEMENTĂRI NAŢIONALE ÎN DOMENIUL AUTISMULUI 
În majoritatea statelor membre au fost elaborate planuri şi strategii naţionale referitoare la persoanele cu tulburări de autism. Planurile și strategiile naționale de autism adoptate de către statele membre UE sunt compatibile cu recomandările Adunării Generale a ONU şi reprezintă instrumente flexibile care se adresează nevoilor persoanelor cu tulburări de autism (TSA), prin care se poate asigura un suport adaptat, de-a lungul întregii vieți, și servicii pentru a le permite integrarea deplină și participarea în societate. Toate aceste planuri au o bază legală în măsura în care acestea sunt prevazute într-un act juridic sau au fost adoptate la inițiativa guvernului sau a unui departament guvernamental. Din procesele de consultare care au precedat adoptarea planurilor și strategiile naționale de autism a reieșit că aceste persoane se confruntă cu o varietate de provocări comune, fiind necesare servicii dintr-o gamă largă de domenii, inclusiv educaţia. Educaţia reprezintă un domeniu prioritar în toate planurile și strategiile naționale privind autismul, iar formele în care se realizează educaţia persoanelor cu TSA diferă în funcție de legislația internă și de sistemul de educaţie, precum şi de rețeaua de servicii de sănătate şi de educație existente în fiecare stat membru. Aplicarea în timp a acestor strategii a dus la experienţe diferite în acest domeniu şi la acumularea unor bune practici la nivel european. 
Studiul reglementărilor referitoare la problematica integrării în sistemele de educaţie a persoanelor cu tulburări de autism relevă faptul că acestea sunt integrate în domeniul mai larg al legislaţiei referitoare la persoanele cu dizabilităţi sau a copiilor cu nevoi speciale, în legislaţia referitoare la sistemul de educaţie şi în reglementările legate de protecţia şi integrarea socială a acestora. În unele legi ale educaţiei sunt menţionate şi persoanele cu tulburări de autism, în alte cazuri, decretele de aplicare menţionează măsuri pentru fiecare categorie de dizabilităţi, inclusiv autismul. În alte reglementări nu se face referire expresă la persoanele cu autism. 
Majoritatea statelor au reglementări incluse în legea educaţiei, dar în ultimul timp s-a subliniat faptul că reglementarea trebuie să acopere o problematică mai largă, complexă care necesită o abordare flexibilă, în acord cu nevoile educaţiei persoanelor cu tulburări de autism pe tot parcursul vieţii. Educaţia lor include formarea unor deprinderi pentru desfăşurarea unei vieţi autonome, integrate în societate, acordându-se un sprijin pe tot parcursul vieţii. Unele state de exemplu nu au avut şi nu au prevederi speciale pentru învăţământul preşcolar sau pentru învăţământul liceal şi universitar. Referirile legislative subliniază rolul educaţiei incluzive, al formării cadrelor necesare pentru realizarea acestui proces complex, precum şi mecanismele naţionale şi locale de specialitate care sunt implicate permanent. Statele membre au implementat în general prevederile internaţionale şi europene în domeniu, fiecare având însă modalităţi specifice de aplicare, în funcţie de tradiţia abordării educaţiei persoanelor cu nevoi speciale, cu experienţa instituţiilor specifice, cu resursele financiare disponibile implemăntării unor forme de învăţământ adaptat, capabil să răspundă nevoilor individuale ale persoanelor. Practica educaţională este variată, în funcţie de modul în care fiecare stat a optat pentru o formă sau alta de integrare a persoanelor cu tulburări de autism în sistemul general de educaţie.  
Aceste practici au fost evaluate periodic, fiind elaborate studii complexe pe această temă. În anul 2013 Comisia Europeană a decis elaborarea unui studiu referitor la sprijinul copiilor cu nevoi speciale (SEN)
 în care au fost prezentate bunele practici în domeniul educaţiei. El a completat studiile organizaţiilor internaţionale realizate anterior pe aceeaşi temă.
 În anul 2015, organizaţia europeană non-guvernamentală Autisme Europe a elaborat un amplu raport referitor la Protecţia persoanelor cu autism în vederea realizării educaţiei şi angajării lor pe piaţa muncii. O perspectivă internaţională şi europeană
. 
Aceste studii au pus în evidenţă că statele europene au abordări diferite în ceea ce priveşte educaţia persoanelor cu nevoi speciale, în sens larg, în care sunt incluse şi cele cu tulburări de autism şi alte tulburări de învăţare. 
Unele state europene au pus accentul pe includerea acestor copii şi tineri în sistemul educaţiei de masă, tendinţă cunoscută sub numele de educaţie incluzivă, opusă educaţiei în şcolile speciale, cu scopul de a eliminina efectele negative ale separării copiilor, ale marginalizării sociale a acestora. Alte state au avut tradiţia dezvoltării educaţiei speciale, fiind puternică abordarea care susţine diferenţierea, specializarea  educaţiei pentru acest tip de persoane (discourse of difference). Teoria diferenţierii are încă o anumită susţinere în Europa. 
În ultimii ani, s-a manifestat tendinţa adoptării măsurilor favorabile educaţiei incluzive, fiind redus treptat numărul şcolilor speciale. În majoritatea statelor europene au fost elaborate planuri de educaţie incluzivă, pe termen mediu şi lung, precum şi planuri de educaţie a acestor persoane pe tot parcursul vieţii. În majoritatea statelor membre, ministerele educaţiei recomandă trecerea curriculumului de masă la un curriculum adaptat şi personalizat persoanelor cu tulburări de autism. Specialiştii şi cadrele didactice au elaborat indicatori ai adaptării acestora pentru evaluarea progreselor lor.

Alte state optează pentru forme combinate, selective, de educaţie care se desfăşoară în şcoli de masă, utilizând însă permanent, în funcţie de rezultatele evaluărilor realizate permanent, instrumente şi experţi din şcoli speciale. Studiile arată că în unele state copiii sunt selectaţi în funcţie de abilităţile lor, iar în cazul în care sunt înregistrate dificultăţi, se apelează la şcoli speciale, acestea fiind foarte numeroase şi active (ex. Olanda, Germania, Franţa, Belgia). În aceste state, şcolile speciale devin resurse de sprijin pentru şcolile de masă. În Spania şi Marea Britanie şcolile de masă, complete, se adaptează nevoilor individuale ale copiilor, fiind mai puţine şcoli şi resurse speciale. Marea Britanie a dezvoltat un sistem original de indicatori, chestionare aplicate pentru angajarea profesorilor în sistem, cu scopul de a dezvolta practici incluzive. Italia şi Grecia nu au tradiţia şcolilor speciale, educaţia realizându-se mai ales în şcolile de masă. În Suedia, care are o pondere ridicată a copiilor cu ADHD, aproape 10% din copii, educaţia se efectuează în clase separate, implantate în şcoli de masă, utilizându-se tehnici de predare adaptate schimbărilor comportamentale ale copiilor şi elevilor, şi aplicându-se, în acelaşi timp, tratamentele medicamentoase adecvate. 

Analiza comparată a politicilor referitoare la integrarea persoanelor cu tulburări de autism în sistemele de educaţia relevă faptul că se înregistrează o puternică tendinţă de descentralizare a educaţiei incluzive, responsabilităţile fiind deplasate spre autorităţile locale, aşa cum este în Marea Britanie, Olanda, Danemarca, Cehia. În ultima perioadă s-au efectuat reforme importante ale sistemelor educaţionale pentru includerea unor formule noi de realizare a educaţiei incluzive. În Franţa s-a realizat reforma educaţiei persoanelor cu tulburări de autism, optându-se pentru forme combinate de educaţie în şcoli de masă şi grădiniţe şi o descentralizare a sistemului de educaţie. În Finlanda a fost realizată o reformă profundă a sistemului de educaţie prin responsabilizarea municipalităţilor în acest domeniu.
În ceea ce priveşte finanţarea educaţiei persoanelor cu tulburări de autism se poate observa că aceasta se realizează atât din fonduri guvernamentale cât şi din surse locale, ele fiind distribuite atât la nivelul şcolilor cât şi la nivelul familiilor acestor persoane.

O problemă deosebită este asigurarea cadrelor necesare realizării educaţiei incluzive în şcolile de masă, pentru aplicarea unor modalităţi  specifice  de instruire, formare şi pregătire permanentă a acestora pentru viaţă. În acest scop experienţa statelor europene arată că în acest amplu proces sunt implicate cadre didactice din şcoli, experţi, asistenţi de clasă, aşa cum arată mai ales experienţa din Italia. Pentru copiii cu tulburări reduse de autism asistenţa se acordă în şcoală, în anumite situaţii apelându-se la suportul specialiştilor, aşa cum este în Finlanda. Se apreciază, în general, că rezultatele educaţiei incluzive sunt pozitive şi că se reduc considerabil prejudiciile şi marginalizarea acestor persoane. Studii realizate de OECD subliniază că, în şcolile de masă, este nevoie de cadre specializate şi de o colaborare permanentă între părinţi, profesori, specialişti. Rezultatele educaţiei depind de combinarea, colaborarea cu cadrele specializate în cadrul unor mecanisme care funcţionează la nivel naţional şi local (ex. Franţa, Ungaria, Danemarca).

Studiul experienţelor europene arată că formele de realizare a educaţiei copiilor, elevilor, studenţilor şi formării adulţilor pe tot parcursul vieţii sunt foarte variate. Important este modul în care se realizeză adaptarea legislaţiei şi politicilor la rezultatele evaluării experienţelor naţionale anterioare şi adaptarea permanentă la noile provocări în domeniu. Un factor important este monitorizarea situaţiei copiilor înregistraţi cu tulburări de autism, dar şi luarea în considerare a mecanismelor de depistare a celor care încă nu sunt nedeclaraţi oficial. Experienţa arată rolul deosebit al creării unor unităţi de suport, a unor şcoli alternative, a unor forme variate şi noi de includere.

DANEMARCA

Cadrul legal
- Constituţia;

- Legea nr.55 din 17 ianuarie 1995 pentru învăţământul general;

- Legea pentru educaţia tinerilor cu nevoi speciale.
Danemarca a ratificat în anul 2007 Convenţia asupra Drepturilor Persoanelor cu Dizabilităţi şi a aderat la Declaraţia de la Salamanca încă din anul 1994, declaraţie care a avut ca obiectiv politic a oferi, într-o proporţie cât mai mare copiilor cu nevoi speciale, o educaţie conectată la învăţământul general. 
In conformitate cu Constituţia Danemarcei, toţi copiii cu vârsta învăţământului obligatoriu au dreptul de a primi educaţie gratuită în Folkeskole şi municipalităţile au obligaţia de a oferi condiţiile necesare procesului educativ. În Danemarca, educaţia - nu şcolarizarea - este obligatorie. Părinţii sau persoanele care au custodia legală a copiilor, trebuie să ofere copiilor o instruire care să îndeplinească cerinţele generale prevăzute de predarea în şcolile din învăţământul general (Folkeskole). Ei nu sunt obligaţi să-şi înscrie copiii în Folkeskole, dar, datele statistice arată că în jur de 86% din  copii primesc educaţie în acest tip de şcoli, doar 14% învaţă în şcoli private. Pentru  persoanele cu handicap, Serviciile de educaţie specială
 sunt oferite de autorităţile municipale. Aceste servicii sunt diferenţiate pe mai multe nivele, în funcţie de nevoile speciale ale copiilor, cât mai devreme posibil, copiii cu nevoi speciale fiind incluşi în şcolile normale (Folkeskole). 
În Danemarca s-a manifestat o preocupare deosebită pentru includerea copiilor cu handicap în şcoala primară şi secundară inferioară. În legislaţia pentru învăţământul general sunt incluse prevederi referitoare la persoanele cu handicap.

În învăţământul preşcolar se acordă sprijin doar copiilor cu dificultăţi de vorbire, acesta fiind furnizat de obicei prin intermediul unui terapeut. Serviciul de consiliere educaţional-psihologică (PPR) evaluează copilul la fiecare şase luni.
În şcoala primară este responsabilitatea autorităţii locale de a oferi sprijin şi educaţie copiilor cu nevoi educaţionale speciale. În mod normal, părinţii pot contacta Serviciul de consiliere educaţională-psihologică la nivel local, pentru a organiza asistenţa în învăţământul special. Copilul este evaluat educaţional-psihologic şi se face o propunere cu privire la tipul de sprijin necesar. În unele cazuri, serviciul PPR emite un raport scris cu privire la nevoile educaţionale ale copilului. Există o strânsă coordonare între rapoartelor de performanţă şi şcoli, serviciul PPR oferind resurse educaţionale speciale în sistemul de învăţământ de masă (de exemplu, sprijin tehnic şi materiale didactice). În majoritatea cazurilor, copiii cu probleme de handicap sunt integraţi în şcolile de masă. Cu toate acestea, în cazul în care un copil are nevoi speciale de învăţare semnificative, care nu pot fi satisfăcute într-un şcoală de masă, acesta poate intra într-o şcoală mai adecvată nevoilor lor. Serviciul de consiliere educaţional-psihologică PPR asigură furnizarea unei educaţii adecvate pentru fiecare copil, în urma unei evaluări a nevoilor educaţionale ale acestuia. Orice decizii luate în ceea ce priveşte educaţia copilului sunt realizate după consultarea cu părinţii, care trebuie să îşi dea acordul pentru orice asistenţă educaţională specială. Dacă părinţii nu sunt de acord cu o decizie referitoare la educaţie şi cu un sprijin acordat copilului lor, ei pot depune o plângere la Consiliul de apel pentru Educaţie (Klagenævnet pentru specialundervisning vidtgående). 
Situaţia oricărui copil cu nevoi speciale este evaluată anual, raportul conţinând documentaţie despre procesul de consiliere, punctele forte ale copilului, interesele lui, aşteptările pentru viitor şi cerinţele de dezvoltare. După perioada învăţământului obligatoriu (zece ani), copiii merg la şcoală secundară superioară. În cazul în care este posibil, elevii cu dizabilităţi frecventează şcolile de masă, fiind disponibile programe de educaţie specifice. În clasa a zecea, municipalitatea locală (Kommune) poate sugera că un copil poate fi inclus într-un  program care combină orientarea profesionala şi predarea. Programele din învăţământul secundar superior sunt cele pentru învăţământul general şi pentru învăţământul secundar superior profesional. Tuturor copiilor le sunt oferite posibilităţi de formare profesională, iar copiilor cu nevoi speciale le poate fi oferit sprijin pe o perioadă mai lungă sau o formare mai cuprinzătoare. Sprijinul pentru elevii cu nevoi speciale în şcolile secundare superioare este asigurată prin Programul special de asistenţă educaţională (SPS) aplicat în şcoală. Şcolile private independente sunt obligate să ofere oportunităţi pentru învăţământul special, oferind servicii identice ci cele din Folkeskole. 
Guvernul danez oferă subvenţii şi pentru şcolile private independente, pentru a sprijini educaţia elevilor cu dizabilităţi. Statul acoperă cheltuielile suplimentare făcute pentru învăţământul special, precum şi transportul elevilor cu dizabilităţi severe. Copiii a căror dezvoltare necesită o atenţie specială sau sprijin care nu poate fi susţinut în cadrul învăţământului general, au dreptul la instruire în alte tipuri de asistenţă specială educaţională
. În acest sens au fost elaborate instrucţiuni în legătură cu învăţământul general (de exemplu, atribuirea unui profesor de sprijin pentru elevi), în legătură cu clasele speciale care pot desfăşura anumite cursuri pentru copiii cu tulburări de dezvoltare şi pentru şcolile speciale (şcoli cu competenţe extrem de specializate în instruirea unor copii cu dificultăţi grave). Instrucţiunile se referă la consiliere, educaţie şi formare, prin metode specifice, în acord cu dificultăţile funcţionale, mentale, fizice, senzoriale sau lingvistice. Consilierea educaţional-psihologică se realizeză prin consultarea cu elevul şi cu părinţii acestuia. Prin urmare, părinţii trebuie să se implice atât în ​​legătură cu evaluarea educaţional-psihologica cât şi referitor la acordarea altor tipuri de asistenţă educaţională specială. În plus, părinţii trebuie să fie informaţi în scris în legătură cu toate recomandările, rapoartele legate de evoluţia copilului, în ceea ce priveşte instruirea şi alte tipuri de asistenţă educaţională specială. Aceeaşi regulă se aplică în cazul în care asistenţa urmează să fie revizuită sau întreruptă. 

Guvernul danez şi autorităţile locale urmăreasc împreună îndeplinirea obiectivului ca şcoala generală primară şi secundară de nivel inferior să fie favorabile incluziunii şi să cuprindă majoritatea copiilor cu nevoi speciale. Cercetarile indică că în Danemarca există încă un nivel relativ ridicat de separare a acestor copii de şcolile de masă. În acest sens se acordă sprijin economic pentru consolidarea învăţământului general în şcoala primară şi secundară, nivel inferior. Se apreciază că elevii cu ADHD, cu sindromul Asperger, cu un grad uşor de autism pot fi incluşi în învăţământul general. În acest scop au fost lansate o serie de iniţiative cu scopul de a se asigura condiţii ca toţi copiii să fie incluşi în educaţia şcolară, în aşa numitele clase de remediere ( remedial classes).
Legea nr.55 din 17 ianuarie 1995 pentru învăţământul general (Act Folkeskole), cu modificarile ulterioare, subliniază obligaţia şcolilor de a diferenţia învăţământul, în scopul de a oferi elevilor educaţia relevantă şi eficientă, în raport cu nevoile şi dezvoltarea lor. Dacă este necesar, şcolile pot oferi educaţie suplimentară
. Acest lucru se poate realiza sub forma acordării mai multor lecţii de predare - în grupuri sau individuale, având ca suport profesorii, asistenţa pedagogică şi practică. Directorul şcolii este responsabil pentru organizarea şi aplicarea programului de educaţie suplimentară şi diferenţiată. Astfel, obiectivul actual este de a diferenţia educaţia, în funcţie de condiţiile concrete de educaţie a elevilor, şi de a furniza  educaţie incluzivă pentru toţi elevii. Şcoala, împreună cu părinţii, decide cu privire la participarea elevilor la învăţământul suplimentar. Nu este nevoie de evaluarea copiilor sau trimiterea lor la experţi, dacă profesorul, împreună cu părinţii, găseşte instrumentele adecvate pentru sprijinirea lor. În sistemul danez, educaţia suplimentară este aşadar un instrument care plasează în mod clar responsabilitatea pentru sprijinirea elevilor şcolii din localitate.

Conform legii educaţiei generale Folkeskole, o altă posibilitate oferită copiilor cu tulburări de autism este implicarea în sistemul educaţiei pentru nevoi  speciale,  deschis celor care învaţă, dar numai dacă educaţia suplimentară nu le asigură o educaţie suficientă şi eficientă. În secţiunea 3 din legea cu privire la Folkeskolen, se prevede că educaţie specială şi alte tipuri de asistenţă educaţională specială se acordă elevilor a căror dezvoltare necesită un sprijin special. Persoanele cu nevoi speciale severe fizice şi / sau intelectuale (handicapuri) care au nevoie de o clasă specială sau de o şcoală specială sau elevii care au nevoie de sprijin mai mult de nouă ore pe săptămână, pot fi transferaţi la o instituţie de educaţie pentru nevoi speciale. Acest lucru necesită în prealabil evaluarea individuală, prin serviciile psihologico-pedagogice, şi implicarea părinţilor în procesul de decizie. Amendarea legii cu privire la Folkeskole a inclus  prevederi  legale pentru educaţia pentru nevoi speciale care au intrat în vigoare din mai 2012. 
Conceptul educaţiei pentru nevoi speciale în Danemarca este limitat la educaţia foarte specializată, cu accent pe găsirea unor modalităţi de a face faţă provocărilor din învăţământ. Municipalităţile au în răspundere atât şcolile de masă, cât şi şcolile cu clase speciale şi şcolile speciale. Municipalităţile pot transfera elevii cu nevoi speciale la alte municipalităţi, dar majoritatea comunităţilor au creat sistemul lor şcolar propriu, inclusiv învăţământul special. Noile prevederi au dat în responsabilitatea profesorilor crearea şi utilizarea unor instrumente noi pentru educaţia incluzivă. Şcolile au acces la consultanţă externă specializată din partea serviciilor pedagogice şi psihologice, în cazul în care profesorul solicită acest lucru. Cu toate acestea, pentru punerea în aplicare a educaţiei suplimentare sau a altor tipuri de sprijin, şcolile nu mai sunt dependente de consultanţa externă. Ministerul Educaţiei a sprijinit municipalităţile şi şcolile să pună în aplicare noua legislaţie şi, pentru a îmbunătăţi nivelul educaţiei incluzive, a dispus formarea unui grup de lucru şi a unui Centru de cunoştinţe şi informaţii specializat. Acestea iniţiază şi sprijină programe de cercetare şi de difuzare a informaţiilor şi cunoştinţelor către cei implicaţi. Centrul este fiinanţat dintr-un fond special pentru promovarea educaţiei incluzive. 

În anul 2007 în Danemarca a fost adoptată Legea pentru educaţia tinerilor cu nevoi speciale care s-a adresat în principal tinerilor care au o dizabilitate cognitivă sau persoanelor cu nevoi speciale, care nu sunt în măsură să finalizeze un program de educaţie de masă. Scopul principal pentru tânărul aflat în această situaţie este acela de a dobândi personal, social, competenţele profesionale, cu scopul de a fi un cetăţean activ şi independent, la vârsta adultă. Această educaţie este un drept legal şi este oferit după trecerea prin învăţământul primar obligatoriu şi după învăţământul secundar inferior (din sistemul Folkeskole). Acesta cuprinde trei ani de formare şi poate fi urmat până la vârsta de 25 de ani. Programul ar trebui să fie finalizat după cinci ani de la încheierea studiilor generale. Detaliile despre program sunt planificate în cooperare cu tânărul, părinţii lui şi centrele de orientare pentru tineret (Ungdommens Uddannelsesvejledning). Autoritatea, responsabilităţile şi finanţarea învăţământului pentru tinerii cu nevoi speciale sunt atribuite municipalităţilor. Municipalităţile sunt, de asemenea, responsabile pentru oferirea serviciilor de asistenţă socială şi pentru iniţierea programelor de creare de locuri de muncă. Principalul obiectiv este coordonarea eforturilor pentru îmbunătăţirea participării tinerilor cu nevoi speciale la viaţa publică.

În Danemarca, Planul Naţional privind Autismul (PNA) a fost publicat pentru prima dată în anul 2006, sub forma unui ghid necesar activităţii municipalităţilor care au elaborat politicile lor locale în acord cu acesta. Planul naţional privind autismul a fost rezultatul colaborării între Consiliul Naţional pentru Servicii Sociale din cadrul Ministerului Afacerilor Sociale şi organizaţiile reprezentative pentru autism, cum ar fi Societea de Autism din Danemarca. În prezent, Asociaţia pentru autism din Danemarca
 este preocupată mai ales de problema educaţiei incluzive.

În Planul Naţional pentru Autism s-a optat pentru abordarea problemelor autismului pe tot parcursul vieţii, oferind linii directoare pentru cele mai bune practici în diagnosticarea, îngrijirea şi tratamentul persoanelor cu tulburări din spectrul  autismului, în toate etapele vieţii, de la copii până la vârstnici. 

În Planul Naţional pentru Autism se afirmă că eforturile pentru sprijinul persoanelor cu ASD (Autism Spectrum Disorder) trebuie să se bazeze pe acordarea unui sprijin personalizat, în ceea ce priveşte educaţia şi ocuparea forţei de muncă. În plan se apreciază că nevoile persoanelor cu ASD se schimbă în timpul vieţii, fiind stabilite ca faze: vârsta preşcolară 0-6 ani; vârsta şcolară între 6-17 ani; tinerii cu vârste cuprinse intre 15-35 de ani; viaţa de adult a celor cu vârste cuprinse între 20-65 de ani; precum şi vârstnicii, cei care au vârste de peste 60 de ani. În Planul naţional sunt făcute recomandări pentru fiecare fază în parte. 

În ceea ce priveşte copiii preşcolari cu ASD, cu vârste de până la 6 ani, se subliniază faptul că ei au de multe ori dificultăţi destul de grave şi au nevoie de un sprijin intensiv. Eforturile pedagogice sunt făcute pe baza serviciilor specializate oferite sub formă de îngrijire în instituţiile de zi specializate, în grupuri speciale în cadrul căminelor sau prin acordarea unui sprijin individual într-o instituţie normală de îngrijire de zi. În aceste cazuri, se recomandă ca intervenţiile să fie iniţiate cât mai curând posibil, după ce aceste tulburări au a fost identificate. Conform Planului ar trebui să fie oferite părinţilor consiliere la domiciliu şi cursuri pe aceată temă, familia trebuind să fie un partener important pentru activităţile desfăşurate de municipalitate. În document se menţionează că intervenţiile pentru copiii de grădiniţă trebuie să se efectueze numai de către profesionişti ce au cunoştinţe specifice despre autism.

În ceea ce priveşte vârsta şcolară, în Plan se face observaţia că experienţa daneză indică faptul că numărul de copii cu ASD este semnificativ mai mare în anii şcolari decât în etapa preşcolară, pentru că majoritatea copiilor nu sunt diagnosticaţi până când ajung la şcoală. Din aceste motive, în Planul Naţional pentru Autism se recomandă să fie puse la dispoziţie mai multe tipuri de servicii, atât în cadrul şcolii, în timpul liber, cât şi în perioada de îngrijire de acasă. Aceste servicii trebuie să fie extrem de individualizate şi adaptate nevoilor fiecărui copil în parte. În document se oferă o serie de indicaţii detaliate cu privire la metodele de urmat, în ceea ce priveşte relaţia cu copiii cu autism, subliniindu-se faptul că toate eforturile pedagogice trebuie să se bazeze pe înţelegerea naturii cognitive a dizabilităţilor funcţionale şi să fie acordată atenţie dezvoltării autonomiei lor, sub toate aspectele. 

În ceea ce priveşte tineretul, în Planul Naţional pentru Autism se specifică faptul că această etapă este o fază a vieţii în care o persoană îşi dezvoltă de obicei identitatea şi îşi câştigă independenţa, dar, realitatea arată că un număr mare de persoane cu ASD nu ating aceste obiective. Cu toate acestea, pentru persoanele cu autism, adolescenţa reprezintă adesea o perioadă de schimbări (de exemplu, ale  activităţilor de zi cu zi, de la şcoală, de la locul de muncă, din procesul educaţiei realizat la toate nivelurile). Din aceste motive se recomandă a se asigura tinerilor cu ASD sprijinul necesar în toate aceste momente, evaluarea permanentă, şi intervenţia în acord cu nivelul funcţional al fiecărui individ. Colaborarea cu un mentor sau un susţinător/persoană de contact (de multe ori părinţii) poate reprezenta modul corect de a compensa dificultăţile întâlnite în această fază a vieţii. În ceea ce priveşte educaţia, se prevede ca tinerii cu ASD să aibă posibilitatea de a beneficia de un sistem flexibil de educaţie, în ceea ce priveşte atât durata cât şi conţinutul. Experienţa a arătat că mulţi tineri cu ASD experimentează mai multe tipuri de educaţie înainte de a se decide asupra uneia.

În ceea ce priveşte viaţa de adult a celor cu tulburări din spectrul autismului, instituţiile de învăţământ ar trebui să asigure ajustările necesare şi sprijin, în condiţiile prevăzute de lege. În acest sens, trebui să fie asigurat accesul la educaţie şi învăţare continuă, aceste persoane beneficiind de dreptul de a-şi încerca posibilităţile lor pe piaţa forţei de muncă.

FRANŢA

Cadrul legal
- Codul educaţiei

- Codul sănătăţii

- Codul acţiunii sociale şi familiei
- Legea nr. 2005-102 din februarie 2005 pentru egalitatea drepturilor şi şanselor la participare, cetăţenie a persoanelor cu handicap,cu modificările ulterioare

- Legea nr. 2013-595 din 8 iulie 2013 referitoare la orientare şi programarea pentru reformarea şcolii Republicii

- Circulara din 21 august 2015 referitoare la şcolarizarea elevilor în situaţie de handicap
 
Franţa este una dintre primele țări europene care a adoptat norme juridice în favoarea persoanelor cu autism. Guvernul francez a început reglementarea autismului de la mijlocul anilor 1990 printr-o serie de acte juridice de diferite tipuri. Totuşi, în perioada 2002-2003, Franţa, a fost condamnată de cinci ori de către Consiliul Europei pentru discriminare în ceea ce priveşte persoanele cu autism
. Adoptarea Legii nr. 2005-102 din februarie 2005
 și a Circularei interministeriale din 8 martie 2005 privind politica de îngrijire a persoanelor cu autism
 a inclus recomandarea referitoare la şcolarizarea copiilor cu tulburări de autism în mediul obişnuit, aproape de domiciliul părinţilor, în gradiniţă, prin integrare individuală, asigurându-se un însoţitor, sau prin integrare colectivă (în învăţământul primar, în  clasă  de integrare şcolară (CLIS), iar în învăţământul secundar, în clasă numită unitate pedagogică de integrare (UPI). 

La un deceniu de la elaborarea Legii nr. 2005-102, numărul elevilor cu diferite forme de handicap, şcolarizati în mediu normal, a crescut, aproape s-a dublat. După o analiză amplă a experienţei acumulate şi a deficienţelor înregistrate în aplicarea acestor reglementări, legislaţia şi politica franceză au fost perfecţionate, fiind efectuate numerose schimbări în acest domeniu. Un rol deosebit a avut raportul parlamentar elaborat în anul 2003, intitulat Situaţia autismului în Franţa
, colaborarea cu asociţiile de profil, precum şi implicarea deosebită, din ultimii ani, a Preşedenţiei franceze, a ministerului educaţiei şi protecţiei sociale care au elaborat propriile lor analize
. Conform angajamentului prezidenţial, în anul 2015 au fost create 30 noi unitaţi educative-autism (UE Autisme) în mediul preşcolar, iar in anul 2016 vor fi infiinţate alte 30 unităţi suplimentare. 
În ultimii ani, Ministerul educatiei a fost preocupat de modalităţile de realizare a educaţiei incluzive, fiind organizate forme noi de colaborare între instituţiile educative şi cele medico-sociale. Ministerul a elaborat proceduri specifice de realizare a educaţiei, în acord cu nevoile elevilor cu handicap
. Asociaţia franceză de autism
 a prezentat un raport referitor la rezultatele şi proiectele viitoare referitoare la educaţia inclusivă.

În Codul educaţiei, în capitolul II art. L112-1
 se face referire la dispozitiile speciale referitoare la copiii şi tinerii cu handicap. Serviciul public de educaţie asigură formarea şcolară, profesională sau superioară copiilor, adolescenţilor şi adulţilor care prezintă un handicap sau o tulburare a sănătăţii care provoacă invaliditate. Prin competenţele sale, statul pune la dispoziţie mijloacele financiare şi umane necesare şcolarizării acestora în mediul obişnuit. Orice copil adolescent care prezintă un handicap este înscris în şcoală sau în instituţiile menţionate în articolul L351 (instituţii de sănătate sau medico-sociale) apropiate domiciulului. Pentru ei se elaborează proiecte personalizate. 
Codul sănătăţii şi Codul acţiunii sociale şi familiei fac referire de asemenea la instituţii destinate formării lor. Decizia pentru o anumită formă de educaţie se ia cu acordul Comisiei drepturilor si autonomiei persoanelor cu handicap. Fiecare copil are dreptul la o evaluare a competenţelor nevoilor şi măsurilor adecvate care trebuie luate pe parcursul formării sale. Evaluarea se efectuează cu o periodicitate adaptată fiecărei situaţii de către o comisie pluridisciplinară, formată conform articolului L. 146-8 al Codul acţiunii sociale şi familiei. Condiţiile de examinare şcolară sunt stabilite prin decret.

În acest an, prin Circulara din 21 august 2015 au fost înlocuite vechile clase CLIS cu aşa numitele unităţi localizate pentru incluziune şcolară sau clase de incluziune şcolară (ULIS-école). Includerea copiilor în aceste unităţi se face prin decizia Comisiei drepturilor şi autonomiei persoanelor cu handicap (CDAPH). 
Aceste clase au o organizare pedagogică şi sunt  adaptate nevoilor acestor elevi în situaţie de handicap (AESH). Ele sunt parte integrantă a instituţiilor de învăţământ în care sunt implantate, fiind în responsabilitatea directorului şcolii în care se află. Există astfel clase Ulis în învăţământul primar, secundar, în colegiu. Unităţile Ulis din învăţământul preuniversitar au misiuni de şcolarizare, dar şi de însoţire a acestor elevi în alte tipuri de activităţi. Aceste clase sunt coordonate de cadre didactice specializate (cu specializare CAPA-SH sau 2CA-SH). O atenţie deosebită se acordă profesionalizării însoţitorilor-asistenţilor elevilor aflaţi în  situaţie de handicap, prin  acordarea unei atestări specifice în domeniu. 
Elevii care au învăţat în clasele Ulis obţin livrete care atestă faptul că aceştia deţin soclul comun de cunoştiinţe şi alte atestări (securitate  rutieră,  IT etc). În Codul educaţiei art. D351-10 se menţionează că procesul şcolarizării acestor elevi este coordonată de o Echipă specializată de supraveghere a şcolarizării (ESS). Pentru învăţământul universitar sunt prevăzute măsuri specifice. A fost elaborat de asemenea un ghid de evaluarea a nevoilor în procesul şcolarizării. Prin Decretul nr. 2014-1485 din 11 decembrie 2014 a fost perfecţionat cadrul de colaborare GEVA-Sco între diferiţii actori implicaţi în stabilirea unui parcurs coerent al şcolarizării. Un element important este colaborarea stabilită prin convenţii între instituţiile de şcolarizare, cele sanitare şi cele medico-sociale
. Aceste măsuri au fost luate pentru a evita încălcări ale acestor reglementări, aşa cum a fost condamnarea Franţei de către ONU pentru internarea unui copil cu handicap într-o instituţie medicală pentru adulţi
.

Diferitele proiecte franceze de realizare a educaţiei incluzive au încurajat integrarea unităţilor de educaţie în mediul obişnuit, crearea unor universităţi inclusive, perfecţionarea sistemelor de atestare, utilizarea mijloacelor IT în acest domeniu etc.  
În unele şcoli din învăţământul primar se utilizează experimental tabletele tactile CLIS'Tab. Site-ul Canal autisme
 este destinat învăţătorilor, profesorilor părinţilor, profesioniştilor care sunt implicaţi în educaţia copiilor şi elevilor cu tulburări de autism. Ministerul educatiei a creat resurse IT adaptate precum Logiral (La Favie) videos pentru elevi autisti; Educare (Learnenjoy) program de urmarire a progreselor realizate pentru susţinerea individualizării parcursului elevilor cu tulburari de autism. 
Recent au fost integrate noile tehnologii ale informaţiei în învăţământul superior la distanţă pentru studenţii cu autism, aşa cum este platforma Universităţii Blaise-Pascal din Clermont-Ferrand care oferă posibilitate profesorilor să acorde asistenţă acestor studenţi
. 
Franța a adoptat primul Plan naţional cu privire la autism în perioada 2005-2007. Ulterior au fost adoptate alte două planuri: Planul privind Autismul 2008-2010 și al treilea Plan naţional cu privire la autism pentru perioada 2013-2017. 

Cel de al treilea Plan de Autism pentru perioada 2013-2017
, a fost elaborat pe cinci direcții principale: (1) detectarea cât mai devreme și diagnosticarea, fiind recunoscut rolul deosebit al intervenţiilor de timpuriu; (2) consolidarea și adaptarea sprijinului de bază de-a lungul întregii vieți; (3) sprijinul pentru familii; (4) cercetarea continuă; (5) sensibilizarea și formarea tuturor profesioniștilor implicați în îngrijirea și sprijinirea persoanelor cu autism. Pentru fiecare componentă, în Planul de Autism se identifică măsurile și acțiunile care urmează să fie puse în aplicare, printr-o cooperare între diferite sectoare, cum ar fi: cercetarea, sănătatea, domeniile medico-sociale și educaționale, cu implicarea persoanelor cu autism și a familiilor lor. 

În ceea ce priveşte diagnosticarea şi intervenţia timpurie, Autoritatea Națională Superioară pentru Sănătate franceză a recomandat, încă din anul 2012, ca intervențiile adaptate, cuprinzătoare și coordonate, care sunt considerate a fi mai eficiente, să fie efectuate în stadiul incipient. Aceeași Autoritate a recunoscut, de asemenea, importanţa unei abordări complexe, atât educațională, comportamentală cât și din perspectiva dezvoltării, pentru a sprijini copiii diagnosticați cu autism de la vârsta de 18 luni. Se apreciază că acest sprijin ajută copiii cu autism să-şi îmbunătățească o serie de capacități: senzoriale, motorii, lingvistice și cognitive, facilitând integrarea acestora în școli primare și, apoi, în școlile secundare obișnuite. În Planul pentru Autism se menţionează că acest tip de sprijin este relevant pentru tranziția la maturitate, ajutându-l pe copil să obțină ulterior o mai mare autonomie. 
În scopul de a dezvolta diagnosticarea precoce, în Planul de Autism se  recomandă crearea unei reţele naţionale pentru detectarea şi diagnosticarea, încă de la vârsta de 18 luni, a acestor tulburări, cu implicarea specialiştilor în pediatrie (medici pediatri, asistenți medicali în creșe), a însoţitorilor, părinţilor. În Planul naţional se prevede de asemenea ca această rețea să fie completată de acţiunea polilor regionali de intervenţie timpurie şi de unităţile de învăţământ corespunzătoare. La nivel regional vor fi elaborate planuri regionale,
 fiind elaborate ulterior strategii şi programe regionale de educaţie.
În Franţa cercetarea referitoare la autism şi la fazele evoluţiei acestor tulburări constituie o preocupare a institutelor specializate
.

În Planul Naţional pentru Autism s-au abordat pe larg problemele legate de  educaţia copiilor, elevilor, tinerilor, adulţilor cu autism. În acest sens s-a prevăzut că unitățile de învățământ să fie compuse din profesori și profesioniști socio-medicali care vor interveni în învățământ și în domeniul sănătătii, cu scopul de a crește capacitatea de integrare și de învățare a copiilor cu probleme de dezvoltare. Formarea acestor cadre va fi aşadar extinsă la toate persoanele implicate în domeniul educației (profesori, medici, psihiatri, asistenți medicali). În acest sens, în Plan se prevede o mai bună colaborare între sectoarele de învățământ și cele socio-medicale, pentru a realiza o serie de obiective (enumerate în Fișa de acțiune nr. 5, intitulată "Școlarizarea copiilor și adolescenților cu PDD"). Printre aceste obiective, sunt menționate: sprijinirea educației adaptate, dezvoltarea de servicii speciale de educație și de îngrijire la domiciliu; consolidarea rețelei teritoriale de sprijin pentru școlarizarea de masă; consolidarea SESSADs pentru a sprijini tranziția de la adolescență la maturitate (16-25 de ani). În Planul naţional pentru Autism sunt prevăzute măsuri legate de o mai bună informare a părintilor în legatură cu oferta de şcolarizare pe tot parcursul vieţii.
În Planul Naţional pentru autism s-a făcut o analiză a situaţiei actuale, constatându-se gradul scazut de includere a copiilor cu autism într-o formă a sistemului de educaţie. În acest context, în document a fost prevăzută inversarea acestei tendințe negative prin furnizarea suplimentară a 550 locuri în servicii speciale de educație și de îngrijire la domiciliu (SESSADs). În al treilea Plan pentru Autism sunt incluse măsuri referitoare la îmbunătăţirea metodelor franceze de îngrijire a copiilor cu autism în instituțiile specializate, cum ar fi unităţile de învăţământ, centrele de zi. În acest sens, în Plan s-a apreciat că trebuie consolidată metoda de analiză a comportamentului aplicat (ABA), folosită experimental în aproximativ 30 de instituţii noi, în curs de evaluare. În Plan se prevede crearea unor noi structuri de şcolarizare capabile a răspunde mai adecvat nevoilor copiilor şi tinerilor cu tulburări de autism. 

MAREA BRITANIE

ANGLIA 
Cadrul legal  

Legea privind Autismul 2009

Children and Families Act 2014 - Legea pentru Copii si Familii 2014

 
CARE ACT

Anglia a creat un regim juridic mai avansat în favoarea persoanelor cu TSA, în principal axat pe adulți. Legea privind Autismul 2009 este prima reglementare specială pentru autism adoptată în Europa. 
În Legea privind Autismul 2009 se specifică obligația legală de a pregăti și publica strategia pentru a satisfice nevoile adulţilor cu autism prin îmbunătățirea furnizării serviciilor de către autoritățile locale şi Serviciul Național de Sănătate (NHS).

Planuri în vederea îmbunătățirii serviciilor pentru persoanele cu autism au fost dezvoltate în Ţara Galilor, Irlanda de Nord și Scoția. Strategia pentru adulții cu autism în Anglia (2010) a fost susținută de principiile fundamentale ale egalității și drepturilor omului, pe baza viziunii guvernului pentru transformarea vieților adulţilor cu autism: "Toți adulții cu autism sunt capabili să trăiască o viață de împliniri și de satisfacții într-o societate care îi acceptă și îi înțelege. Ei pot obține un diagnostic și acces la sprijin în cazul în care au nevoie de el și pot să se bazeze pe serviciile publice de masă, care îi tratează corect ca indivizi, ajutându-i să profite din plin de talentele lor"

Guvernul a reafirmat această viziune în versiunea actualizată a Strategiei, publicată în 2014 (Strategia 2014), care ia în considerare progresele realizate în îmbunătățirea sprijinului acordat adulţilor cu autism, în Anglia din 2010, evoluțiile legislativului în sectoare relevante, cum ar fi nevoi educaționale speciale (SEN), precum și rezultatele revizuirii Strategiei pentru Autism realizate în 2013-2014
, în conformitate cu Legea cu privire la Autism 2009. Strategia 2014 identifică 15 probleme prioritare pentru Acțiune, enumerate în trei teme mari: (1) O parte egală în comunitatea mea locală; (2) Sprijin potrivit la momentul potrivit în timpul vieții mele; și (3) Să-mi dezvolt abilitățile și independența și să lucrez la cea mai bună capacitate a mea.

Domeniul educației este tratat, în primul rând, în cadrul problemei prioritare de acțiune nr. 4, cu privire la ajustările rezonabile pe care toate organizațiile publice, cum sunt școlile, sunt obligate să le facă pentru a se asigura că serviciile sunt accesibile persoanelor cu handicap, inclusiv a persoanelor cu autism. Strategia 2014 recunoaște că, fără ajustări rezonabile, multe servicii pot fi inaccesibile pentru adulții cu autism, din acest motiv se recomandă, de asemenea, unele bune practici pentru reglementări în educație, cum ar fi asigurarea de zone de liniște sau de lumină scăzută. În Strategia 2014 se reamintește, de asemenea, că alocația pentru studenții, persoane cu handicap (DSA), sprijină persoanele cu autism în aspectele academice ale vieții universitare, în special finanțarea de echipamente electronice si software, formarea competențelor sociale. Strategia 2014 recomandă, de asemenea, ajustări rezonabile pentru mediul fizic, de servicii și de comportament al personalului care trebuie să fie instruit în acest scop.

La problema prioritară de acțiune nr.11, în Strategia 2014 se arată că nevoile adulților cu autism pot fi influențate în mod semnificativ de experiențele lor în educație și de serviciile pentru copii. Într-adevăr, în Strategie este recunoscut faptul că "tranziția de la școală la colegiu și mai departe, în viața de adult, de la serviciile pentru copii la serviciile pentru adulți este un moment important pentru mulți tineri cu autism și familiile lor". Prin urmare, este recomandat să se facă o bună planificare de tranziție, realizată de școli, ceea ce ar trebui să aducă împreună educația, sănătatea și personalul de asistență socială, atunci când o persoană tânără are nevoi complexe, în timp ce planificarea cât mai bine a tranziției către continuarea educației și către universități ar trebui să fie realizată pentru a sprijini oamenii cu autism să ducă o viață independentă și să-și împlinească potențialul. În acest context, Strategia 2014 reamintește modificările legislative introduse de Legea pentru Copii si Familii 2014 (Children and Families Act 2014)
, care îmbunătățește tranzițiile din viața de adult pentru tineri cu nevoi educaționale speciale și cu handicap, prin furnizarea de noi forme de protecție pentru astfel de persoane în învățământul superior. Legea introduce un singur plan cu privire la Educație, Sănătate și Ingrijire (EHC) pentru copiii între 0-25 ani, în loc de declarațiile din SEN (menționate în Strategia 2010) și evaluarea dificultăților de învățare. Când un tânăr cu un plan de EHC trebuie să iasă din sistemul educațional, autoritatea locală trebuie să stabilească sprijinul de care acesta are nevoie și să-i furnizeze serviciile pentru adulți corespunzătoare.
Legea include, de asemenea, îndatoriri ale autorităților locale pentru a menține sprijinul pentru tinerii cu planuri de EHC, care au devenit NEET (nu mai fac parte din niciunul dintre sisteme, nici cel educațional, al ocupării forței de muncă sau de formare), și să-l reîncadreze în educaţie. În plus, Legea îmbunătățește tranziția tinerilor cu autism de la școală, la colegiu și la viața de adult.

În strategia 2014 se reamintește faptul că și colegiile și furnizorii de formare pot face o evaluare pentru acele persoane cu vârste cuprinse între 19 ani și peste, care nu au un plan de EHC, dar care auto-declară o dificultate de învățare și/sau handicap. Departamentul pentru Inovarea în Afaceri și Aptitudini (The Department for Business Innovation and Skills) (BIS) oferă sprijin de învățare finanțând colegiile și furnizorii pentru a-i ajuta să răspundă nevoilor suplimentare ale persoanelor cu dificultăți și/sau dizabilități de învățare, astfel încât acestea să poată participa pe deplin la educație si formare. Rolul educației este, de asemenea, subliniat în cadrul problemei prioritare de acțiune nr.14, în ceea ce privește dezvoltarea competențelor și a independenței adulților cu autism, evidențiindu-se faptul că educația și formarea au un impact direct asupra abilității și capacității de a trăi independent, pentru a dobandi și a păstra un loc de muncă și de a duce o viață socială integrată. Pentru acest scop, unele colegii și universități oferă servicii adecvate. Educația și formarea profesională continuă au, de asemenea, un rol-cheie care să permită adulților cu autism să-și îmbunătățească abilitățile de viață și să fie cât mai independenți posibil.

Statutory Guidance
 - Ghidul Statutar (martie 2015) a fost publicat pentru a asigura implementarea strategiei pentru adulţii cu autism. Ghidul indică autorităţilor locale, structurilor NHS (National Health Service – Serviciile Naţionale de Sănătate) şi Fundaţiilor NHS ce acţiuni trebuie să întreprindă pentru a preîntâmpina nevoile persoanelor cu autism. Guvernul a publicat un nou ghid în martie 2015, pentru a-l înlocui pe cel din 2010. Acesta include mult mai multe informaţii decât versiunea din 2010. De fapt, sunt 5 capitole noi: sprijin preventiv şi protecţie, ajustări rezonabile şi egalitate, sprijinirea persoanelor cu autism şi a celor cu nevoi complexe, ocuparea forţei de muncă şi justiţie penală. De asemenea, o parte din obligaţii au fost consolidate accentuând lucrurile pe care autorităţile locale şi organismele NHS "trebuie" să le facă . Acest lucru se datorează faptului că noi îndatoriri au fost aduse de către alte legi (în special în CARE ACT
). Noul ghid oferă mai multe informaţii despre modul în care aceste noi sarcini pot duce la îmbunătăţirea situaţiei pentru persoanele cu autism. Acest lucru este valabil, mai ales, în ceea ce priveşte obligaţiile legate de formare, care au fost clarificate pentru a oferi o îndrumare mult mai clară pentru profesioniştii care trebuie să aibă un anumit nivel de pregătire.

The National Autistic Society
 - Societatea Naţională de Autism este o organizatie caritabilă - lider în Marea Britanie, pentru persoanele cu autism (inclusiv sindromul Asperger) şi a familiilor lor. Aceasta oferă informaţii, asistenţă şi servicii de pionierat, care militează pentru o lume mai bună pentru persoanele cu autism. Munca organizaţiei se bazează pe sprijinul cetaţenilor, pe implicarea şi donaţiile acestora.

Țara Galilor
Cadrul legal  
Legea învăţământului - Education Act  (1996)
Guvernul Ţării Galilor a adoptat Planul de Acţiune Strategic privind autismul (2008-2018) (Autistic Spectrum Disorder Strategic Action Plan for Wales)
, care stabilește acțiuni specifice și măsurabile pentru o perioadă de 10 ani în vederea îmbunătățirii serviciilor pentru copii, tineri și adulți cu ASD. Obiectivul general este de a stabili măsuri de îmbunătățire în furnizarea de servicii, astfel încât persoanele cu ASD sunt sprijinite pentru a ajunge la potențialul lor maxim în toate aspectele vieții lor, indiferent de vârsta lor, indiferent unde locuiesc, indiferent de sex, originea socială sau etnică.  Planul Strategic de Acțiune
 (Strategic Action Plan) cu privire la autism pentru Țara Galilor (2008-2018) are scopul "de a stabili o dezvoltare a serviciilor în Țara Galilor, garantându-se întreprinderea de acțiuni specifice și măsurabile și, pe baza nevoilor predominante, implementarea acestor servicii de către agențiile de la nivel local, regional sau național, după caz. Abordarea urmată este pentru a îmbunătăți serviciile oferite de guvern și de sectorul de voluntariat pentru copii, tineri și adulți cu ASD, și familiile lor, în domeniul sănătății, serviciilor sociale și de educație. 
Planul de acțiune strategică (Planul de acțiune), se bazează pe o gamă largă de politici existente, strategii și ghiduri pentru persoanele cu ASD în Tara Galilor. În domeniul educației, Legea învățământului - Education Act
 (1996) prevede dreptul copiilor la educație în scolile publice, de masă, dacă acest lucru este potrivit lor și părinții sunt de acord. În 2002 Guvernul Țarii Galilor a emis Codul de bune practici pentru nevoi educaționale speciale în Țara Galilor - Special Education Needs Code of Practice for Wales (SEN)
, bazat pe principiul că nevoile educaționale speciale ale copiilor vor fi în mod normal îndeplinite în școlile de masă. În cadrul Planului de acțiune, publicarea "Standarde de calitate în educație pentru elevii cu ASD"
 de către Guvernul Țării Galilor este considerată un punct de acțiune-cheie. În 2010, a fost creat un mic grup de acțiune (compus din reprezentanți ai autorităților locale, școli speciale, organizații voluntare și părinți) pentru a actualiza documentul proiectului inițial în vederea asigurării conformității cu planul de acțiune. Guvernul Țarii Galilor lucrează încă la acest document pentru a-l oferi. 
Planul de acțiune prevede, de asemenea, măsuri de sensibilizare cu privire la ASD în școli și formarea profesorilor pentru a îmbunătăți conștientizarea ASD. Sensibilizarea și înțelegerea ASD sunt unele dintre elementele-cheie în asigurarea faptului că nevoile indivizilor sunt pe deplin identificate și evaluate. În acest sens, Planul de acțiune pune accentul pe evaluare, ca un proces continuu, care este proiectat pentru a identifica forțele individuale ale fiecărei persoane, precum și dificultățile. Pentru copii, serviciile sociale au un rol important în Cadrul general pentru evaluarea nevoilor copiilor și familiilor lor - Framework for the Assessment of Children needs and Their Families’
, emis de către Adunarea Națională a Țarii Galilor în 2001 pentru a oferi un mod sistematic de colectare și analiză a informațiilor pentru a sprijini profesioniștii cu privire la modul în care pot ajuta copiii si familiile, iar Codul de bune practici (SEN), de asemenea, ar trebui să fie utilizat, după caz. 
Planul de acțiune cuprinde o parte specifică dedicată planificarii de tranziție, pregătirea pentru maturitate și ocuparea forței de muncă – Transition planning and preparation for adulthood and employment
 (Capitolul V, partea B), unde, în conformitate cu Tranziții pentru copii și tineri, este recunoscut faptul că tranziția și modificările asociate cu circumstanțele de viață, pot provoca anxietate extremă oamenilor cu ASD, familiilor lor și ingrijitorilor. Politicile existente conturează o serie de abordări pe care autoritățile le pot adopta pentru a încerca să asigure o tranziție lină între serviciile pentru preșcolari, școală de masă, școală specială, învățarea post școală și serviciile pentru adulți. 
În ceea ce privește tranziția de la învățământul primar la cel secundar, Planul de acțiune tinde să pună accent pe învățământ în conformitate cu procedurile enunțate în Codul de bune practici pentru Țara Galilor (SEN). Cu privire la "Tranziția de la școală la educația continuă", planul de acțiune subliniază necesitatea existenţei unui parteneriat între școli, educația permanentă și instituțiile de învățământ superior, angajatori si îngrijitori. Tranziția ar trebui să fie planificată cu mult timp înainte și planurile trebuie să țină seama de punctele de vedere ale elevilor și părinților și să ducă la o evaluare a nevoilor persoanelor. Pentru elevii cu ASD aceasta poate implica folosirea unei anumite etape sau mutarea treptată la un nou serviciu. Măsuri specifice sunt indicate pentru tranziția tinerilor (sau adulților) de la școală la învăţământul superior, care necesită cooperarea între școli, învățământul post-școală, furnizorii de formare, angajatori si îngrijitori.

SCOŢIA 

Cadrul legal

Standards in Scotland’s Schools Act (2000) - Legea cu privire la Standardele în şcolile din Scoţia

Legea educaţiei (sprijin suplimentar pentru învăţare ASL) (Scoţia) - Education (Additional Support for Learning ASL) (Scotland) Act (2004)
În Scoția, strategia pe 10 ani pentru autism, a fost publicată în 2011. Strategia scoțiană pentru Autism - Scottish Strategy for Autism 
 pe 10 ani (2011) este construită pe ideea că o acțiune strategică este necesară atât la nivel național cât și la nivel local, pentru că autismul are un impact de ansamblu asupra experienței de viață a oamenilor și a familiilor acestora, care trebuie să fie susținuți de o largă gamă de servicii, cum ar fi asistența socială, educația, locuințe, locuri de muncă și alte servicii bazate pe comunitate. Strategia Scoțiană este susținută de unele valori relevante, care sunt considerate a fi la baza actului și trebuie să fie adoptate în comportamentul tuturor celor care sunt responsabili pentru punerea în aplicare a acestuia, cum ar fi: demnitatea, intimitatea, posibilitatea de a alege, siguranța, realizarea potențialului, egalitatea și diversitatea. Toate valorile menționate sunt conforme cu principiile consacrate în CRPD, că Strategia scoțiană le reamintește în mod expres în problema "viață independentă". În Strategie se identifică 13 scopuri împărțite în 3 părți: (1) Fundații (de 2 ani) cu cinci scopuri; (2) Calatorie pentru intreaga viață (de 5 ani); (3) și abordări holistic-personalizate (de 10 ani), cu patru scopuri. Educația este în mod expres menționată în scopul nr. 3, în conformitate cu partea a doua "călătorie pentru întreaga viață", care necesită "adoptarea consecventă a unui ghid de bune practici în domeniile cheie ale educației, sănătate și asistență socială de către diferitele sectoare ale autorităților locale". În recomandarea nr. 18, rolul educației este legat de planificarea de tranzitie. În special, se recomandă ca "ghidul de bună practică pentru tranziție să fie dezvoltat, plecând de la orientarea școlară existentă, în scopul de a sprijini provocările cu care se confruntă persoanele cu autism pe tot parcursul vieții". Educația este apoi tratată în Capitolul 2 al Strategiei scoțiene la tema "Autism de-a lungul vieții: anii de școală" unde se subliniază faptul că, atunci când modificările din diferitele etape de școlarizare sau tranzițiile de zi cu zi implică un copil sau o persoană tânără cu nevoi suplimentare de asistență, autoritatea de învățământ și alte agenții ar trebui să ia în considerare modul în care aceste modificări afectează furnizarea de sprijin suplimentar.

Legea cu privire la Standardele în şcolile din Scoția - Standards in Scotland’s Schools Act (2000)
 plasează responsabilitatea în seama autorităților educaționale pentru a se asigura "că educația se referă la dezvoltarea personalității, talentele și abilitățile mentale și fizice ale copilului sau tânărului pentru a-i maximiza potențialul" (articolul 15). Această lege stabilește că învățământul trebuie să fie furnizat în școlile de masă, cu excepția anumitor situații enumerate la articolul 15 alineatul (3). Mai mult decât atât, cu Legea educației (2004) (sprijin suplimentar pentru învățare ASL) (Scoţia) - Education (Additional Support for Learning ASL) (Scotland)Act (2004)
 conceptul de "nevoi suplimentare de asistență" îl înlocuiește pe cel de "nevoi educaționale speciale”. În ceea ce privește tranziția pentru copii și tineri, Strategia scoțiană recomandă asigurarea planificării timpurii și la timp, în conformitate cu ghidul de bune practici pentru sprijinirea învățării la copii, care stabilește orientări detaliate în materie și subliniază responsabilitățile autorităților educaționale și intervalul de timp în care aceste obligații ar trebui să fie realizate. Mai mult, Guvernul scoțian prin Proiectul “16 + opțiuni de învățare" sprijină tinerii să rămână în procesul de învățare după vârsta de 16 ani pentru a le asigura șansele de angajare pe termen lung. De asemenea, trecerea la viața adultă prezintă dificultăți, prin urmare, Strategia scoțiană reamintește că Legea educației (2004 și 2009) (sprijin suplimentar pentru învățare ASL) (Scoția) impune autorităților din domeniul educației să-și planifice în avans măsurile ce trebuie luate, atunci când un tânăr cu nevoi suplimentare de asistență se pregătește să părăsească școala. Prin lege, autoritățile de învățământ au obligația de a identifica, de a îndeplini și de a revizui permanent nevoile de sprijin suplimentar ale tuturor elevilor, inclusiv a celor cu ASD. Strategia scoțiană menționează, de asemenea, o serie de inițiative guvernamentale specifice pentru a sprijini includerea în educație, cum ar fi Cadrul Național pentru Incluziune - National Framework for Inclusion
 care promovează principiul că realizarea incluziunii este responsabilitatea tuturor profesorilor din toate școlile. De asemenea, învățarea și materialele didactice au fost dezvoltate pentru a permite profesorilor să își îmbunătățească predarea în sala de clasă mult mai eficient pentru elevi.

IRLANDA DE NORD

Cadrul legal

Legea cu privire la discriminarea persoanelor cu handicap (Disability Discrimination Act - DDA) (1995)

Ordinul privind nevoile educaţionale speciale ale persoanelor cu handicap (Irlanda de Nord) - Special Educational Needs and Disability (Northern Ireland) Order – 2005

Legea pentru Autism (Irlanda de Nord) -  2011

În ceea ce privește Irlanda de Nord, în iunie 2008, Ministerul Sănătății a anunțat intenția sa de a dezvolta o strategie a planului de acțiune pentru servicii destinate ASD. Planul Strategic de Acțiune cu privire la autism - Autism Act (Northern Ireland)
 (2009-2011), publicat în 2009, acoperă o gamă largă de acțiuni destinate îmbunătățirii serviciilor de sănătate şi asistență socială pentru a satisface nevoile copiilor, adolescenților și adulților cu TSA, precum si ale familiilor lor și aparținătorilor. Planul de acțiune prevede o monitorizare continuă de către Consiliul de Sănătate şi Asistenţă Socială, o evaluare pentru a asigura punerea în aplicare efectivă și să informeze despre nevoia de alocare de resurse viitoare. În 2011 Legea pentru Autism (Irlanda de Nord) a fost adoptată, introducănd obligația legală de a dezvolta o strategie pentru autism. În 2013, au fost adoptate Strategia pentru Autism (2013-2020) și Planul de acțiune (2013 - 2016)
.

În Strategia pentru Autism NI (2013-2020) problema educației este una dintre cele 11 teme cheie și una dintre cele 16 priorități strategice. Aceasta se aliniază cu Legea Autismului (Irlanda de Nord) 2011 care prevede, printre altele, că Strategia trebuie "să stabilească modul în care nevoile persoanelor cu autism să fie abordate pe parcursul vieții lor, inclusiv (dar fără a se limita la) nevoile lor educaționale, sociale și de sănătate".

În Tema 5 intitulată "Educație", se afirmă: "Există o prioritate strategică în acest domeniu tematic cu scopul de a se asigura că tinerii și copiii cu autism beneficiază de servicii de educație de înaltă calitate, care le împlinește nevoile în mod corespunzător ". În domeniul educației, în Strategie se identifică următoarele acțiuni guvernamentale: (1) să continue să consolideze capacitatea școlilor de a satisface în mod eficient nevoile copiilor și tinerilor cu autism; (2) să furnizeze sprijin eficient pentru parinții și îngrijitorii de copii și pentru tinerii cu autism, cu scopul de a se asigura că ei sunt implicați și informați cu privire la educația copiilor lor; (3) să formalizeze colaborarea dintre serviciile de sănătate și asistență socială și sectorul educației pentru a ajuta la îmbunătățirea sprijinului, inclusiv sprijin de specialitate; și (4) să extindă evaluările trans-disciplinare, a intervențiilor și sprijinului pentru copii și tineri cu nevoi complexe. 

Prioritatea strategică 8 intitulată "educație" are obiectivul de a "se asigura că tinerii și copiii cu autism primesc o educație de înaltă calitate, care ii pregătește pentru viață și muncă și le permite să-și împlinească potențialul lor". Această prioritate strategică este în concordanță cu articolul 24 din CRPD, amintit în mod expres în cadrul Strategiei, în care este subliniat faptul că această normă oferă acces la un sistem de educație incluzivă, la toate nivelurile și învățare de-a lungul întregii vieți. Aceasta este o confirmare în plus a rolului pe care îl poate juca CRPD în plan intern pentru a consolida drepturile persoanelor cu autism și integrarea acestora în societate. De asemenea, Convenția Națiunilor Unite privind drepturile copilului din 1989 este amintită pentru a se asigura conformarea prioritățiilor strategice pentru educație cu drepturile și obligațiile consacrate în acest tratat.

Prioritatea strategică 8 trebuie să fie evaluată în contextul cadrului legislativ educațional NI. În special, în Legea cu privire la discriminarea persoanelor cu handicap (1995) (Disability Discrimination Act - DDA)
 se consacră drepturile persoanelor cu handicap în ceea ce privește participarea la societatea civilă, prin plasarea responsabilităților către angajatori, furnizori de servicii, proprietari, școli și colegii, în timp ce partea IV conține unele prevederi referitoare la nevoi educaționale speciale. Această lege a fost completată cu Ordinul privind nevoile educaționale speciale ale persoanelor cu handicap (Irlanda de Nord) - Special Educational Needs and Disability (Northern Ireland) Order
, pentru anul 2005, care a modificat legislația existentă conținută în Legea Educației (Irlanda de Nord) 1996 și Legea Educației (Irlanda de Nord) 2006.

Serviciile pentru copii, reglementate de Legea Sănătății și Asistenței Sociale, (Irlanda de Nord) 2009 - Health and Social Care (Reform) Act (Northern Ireland) 2009
, sunt supravegheate de Consiliul de Sănătate și Asistență Socială și asigurate de cinci instituții de sănătate și de asistență socială (HSC): Belfast, Sud-Est, Sud, de Nord și de Vest.

Prevederile referitoare la educația pentru copii și tineri cu ASD se face în Cadrul legislativ pentru nevoile educaționale speciale și a Codului de bune practici statutar (și Supliment) prin identificarea și evaluarea nevoilor educaționale speciale (SEN) din septembrie 2005 - Code of Practice (and Supplement) on the Identification and Assessment of Special Educational Needs (SEN) of September 2005
. În acest context, este de asemenea relevantă “Strategia pentru a îmbunătăți viața persoanelor cu handicap 2012-2015" – Strategy to improve the lives of people with disabilities 2012-2015
, care stabilește cadrul pentru îmbunătățirea stării de sănătate, a bunăstării și oportunităților de viață ale tuturor copiilor, tinerilor și familiilor lor, în special, cei care au cea mai mare nevoie.

În ceea ce privește nivelul instituțional, Departamentul de Educație (DE) are datoria legală, primară și statutară de a promova educația și de a asigura punerea în aplicare eficientă a politicii educaționale. Principalele domenii în care acţionează DE sunt: îngrijirea copiilor cu vârsta 0-4, învăţământul primar, post-primar, învățământul special și serviciile pentru tineret. 
În ceea ce privește sprijinul educațional pentru copiii cu ASD, în Strategie se subliniază că multe școli și-au adaptat mediul din clasă și programele educaționale pentru a le satisface punctele forte dar și nevoile individuale, iar DE a promovat publicarea de materiale pentru a fi utilizate de către personalul școlii în sprijinirea elevilor cu SEN. Ca bună practică în domeniul sprijinului educațional menționat în Strategie este existenţa Centrului pentru Autism Middletown - Middletown Centre for Autism
, înființat în anul 2007 și finanțat în comun de către DE și Departamentul de Educație și Abilități din Republica Irlanda (ROI), pentru a lucra cu copii și tineri ale căror nevoi sunt mai persistente, provocatoare și complexe și pentru a oferi servicii de cercetare și instruire profesională pentru părinți. 

În conformitate cu prioritatea strategică 8 și cadrul legislativ descris mai sus, DE a identificat următoarele aspecte-cheie pentru educație: școlile, în parteneriat cu părinții, și susținute de ELBs (Education and Library Boards)/ESA (Education and Skills Authority) și alte agenții, ar trebui să îmbunătățească identificarea, evaluarea și intervențiile timpurii adecvate pentru a sprijini elevii care ar putea avea autism; ELBs (Education and Library Boards) /ESA (Education and Skills Authority), în colaborare cu agențiile de sănătate și alte agenții, ar trebui să ofere sprijin școlilor (inclusiv continuarea dezvoltării profesionale a personalului care acordă sprijin persoanelor cu autism) pentru a identifica bune practici în satisfacerea nevoilor elevilor cu autism; Centrul Middletown pentru Autism continuă să ofere sprijin și intervenții pentru profesioniști, părinți și copii cu autism; școli, sprijinite de ELBs/ESA, care lucrează în colaborare cu agențiile de sănătate și de altă natură, ar trebui să ajute parinții și îngrijitorii în sprijinirea educației copiilor lor și furnizarea de intervenții specifice autismului; și servicii pentru tineret; ELB ar trebui să ofere o gamă largă de activități pentru grupurile cu dizabilități specifice și generale, precum și de formare a lucrătorilor tineri în furnizarea de servicii pentru ei. 

Educația continuă (FE) și învățământul superior (HE) sunt tratate în secțiunea “Ocuparea forței de muncă și Învăţarea” deoarece Departamentul pentru ocuparea forței de muncă și de învățare (DEL) este responsabil pentru FE și HE, formare și competențe, precum și pentru programe de ocupare a forței de muncă. DEL și partenerii săi cheie, de lucru, cum sunt colegiile, universitățile și furnizorii de formare, oferă o serie de programe și servicii pentru a sprijini persoanele cu autism. În ceea ce privește FE (educaţia continuă), Strategia reamintește faptul că responsabile pentru a răspunde nevoilor educaționale și profesionale ale populației locale sunt colegiile. În conformitate cu Legea pentru nevoi educaționale speciale ale persoanelor cu handicap (NI) 2005 - Special Educational Needs and Disability (NI) Order 2005
, colegiile de învățământ suplimentare au datoria de a face ajustări rezonabile pentru a permite și studenților cu autism să acceseze curriculum de masă (articolul 37). Toți elevii cu autism, care se inscriu în colegii, fac obiectul unei evaluări a nevoilor, în scopul de a-i ajuta să identifice niveluri suplimentare adecvate de sprijin. În ceea ce privește HE (învăţământul superior), scopul strategic al DEL este extinderea participării elevilor cu dificultăți de învățare și dizabilități în procesul educațional. În acest scop o strategie regională specifică, numită „Accesul la Success” , a fost publicată în 2012.

În ceea ce privește punerea în aplicare a acțiunilor guvernamentale încrucișate în domeniul educației, Planul de acțiune (2013-2016) atașat la Strategie (Secțiunea 5) stabilește acțiuni, rezultatul necesar/indicator de performanță, responsabilitatea și intervalul de timp alocat.

UNGARIA 
Cadrul legal 

- Legea referitoare la educaţia publică, cu modificările ulterioare

- Decretul guvernamental 229/2012 de implementare a legii educaţiei publice 
- Legea 125 din anul 2003 referitoare la tratamentul egal şi promovarea oportunităţilor egale 

- Legea C36 /2008 şi Decretul ministerial al Ministerului Educaţiei şi culturii referitor la pregătirea cadrelor implicate în schema educaţiei incluzive

În Legea educaţiei publice maghiare, copiii şi elevii care prezintă dizabilităţi şi care necesită o atenţie deosebită sunt impărţiţi în 8 categorii, în care sunt incluşi şi cei cu tulburări de autism. În lege se menţionează că instituţiile implicate în sprijinul acestora sunt cele incluse în Serviciului de asistenţă pedagogică care acordă consiliere pentru învăţământul special, asigură intervenţia timpurie; se preocupă de dezvoltarea individuală; consiliază părinţii, oferă servicii de logopedie, de orientare academică şi de carieră. 
Demn de remarcat este faptul că integrarea acestor copii  şi elevi se face poate face fie în instituţiile de învăţământ speciale, separate; fie în instituţii de educaţie specială integrată; fie în instituţii de învăţământ obişnuit; fie în şcoli şi grădiniţe incluzive; fie prin reţeaua de telefonie mobilă destinată celor cu nevoi speciale. În acest proces sunt implicate cadre didactice specializate şi educatori de dezvoltare. În fiecare judeţ funcţionează un Serviciului de asistenţă pedagogică care are implantate birouri până la nivel de cartier.

În anul 2005 a fost elaborat un Ghid de aplicare a unor măsuri pentru copiii cu nevoi speciale
care făcea referire la noţiunile de educaţie integrată şi educaţie inclusivă. În domeniul 6 al acestui ghid se făcea referire specială la autism, la definirea acestor tipuri de tulburări, recomandându-se identificarea cât mai rapidă a acestor manifestări şi luarea unor măsuri de redresare. În ghid se atrăgea atenţia că dezvoltarea aptitudinilor preşcolarilor cu acest tip de tulburări trebuie să se bazeze întotdeauna pe măsurare psihologică. Planurile individuale şi sociale de adaptare vor trebui să includă instrumente şi tehnici specializate. 
În sistemul de educaţie se prevedea introducerea unui curriculum special, a unor manuale speciale, acordarea unui sprijin permanent pentru învăţare, elaborarea unor metode  speciale de învăţare, precum şi asimilarea unor  aptitudini pentru viaţă.

În şcoli, profesorii vor pune în aplicare metode ale educaţiei incluzive, iar concomitent se va realiza formarea părinţilor. Procesul educativ va fi un proces deschis de activităţi de predare şi de învăţare care vor permite adaptarea la nevoile individuale ale copilului, precum şi un proces de predare în grup. Elevii cu nevoi speciale integraţi în  sistemul educaţiei integrate vor participa  la activităţi de predare şi la activităţi de dobândire a unor abilităţi psihologice (acceptare, toleranţă, empatie, imagine de sine etc), realizate de cadre didactice cu competenţele necesare şi capabile a coopera în domeniul educaţiei. Acestea vor elabora şi aplica un curriculum specific, vor pregăti un plan de dezvoltare personală, aplicând metode individuale şi tehnici pentru realizarea educaţiei diferenţiate. Pe tot parcursul procesului educativ se va realiza evaluarea continuă, iar, dacă este nevoie, se vor schimba procedurile utilizate. În acest proces complex sunt implicaţi diverşi experţi, profesori specializati, terapeuţi şi alte instituţiile. Educaţia copiilor cu dizabilităţi implică respectarea unor principii de dezvoltare, o acţiune planificată, adaptată particularităţilor dezvoltării, aptitudinilor individuale. Principalul scop este asigurarea autonomiei acestor persoane pe tot parcursul vieţii. În document se aprecia că numai astfel se poate asigura egalitatea de şanse pentru copiii cu dizabilităţi.

Un raport recent al Agenţiei Uniunii Europene pentru Drepturi Fundamentale (FRA)
 sesiza însă că în Ungaria se manifestau încă unele dificultăţi referitoare la întârzierea aplicării tratamentului; în legătură cu refuzul tratamentului de către copii şi părinţi; la manifestarea unor stereotipii în acest domeniu; la existenţa unor cazuri de malpraxis şi slabă calitate a îngrijirii. O problemă deosebită era lipsa consimţământului informat al familiei în luarea unor decizii referitoare la persoanele cu dizabilităţi, inclusiv a celor cu tulburări de autism.

Decretul guvernului nr.1067 din anul 2007 a pus în aplicare Programul Naţional pentru persoane cu dizabilităţi pentru perioada 2007-2013. 
În anul 2008 a fost elaborată Strategia Naţională pentru Autism (2008-2013) care a fost solicitată de către Ministerul Muncii şi Afacerilor Sociale şi a fost pregătita de experţi, sub supravegherea Societăţii maghiare pentru autism. Strategia a fost menţionată în secţiunea IV/3 din Decretul guvernului nr.1067/2007 privind punerea în aplicare a Programului Naţional pentru persoanele cu handicap şi a schemei de implementare a programului pentru perioada 2007-2010. 

Scopul Strategiei Naţionale pentru Autism a fost acela de a îmbunătăţi îngrijirea persoanelor cu ASD prin dezvoltarea unor servicii specifice, inclusiv a celor din domeniul educaţiei. Strategia a urmărit îmbunătăţirea calităţii vieţii populaţiei afectate de ASD, prin stabilirea de obiective şi sarcini pe termen mediu în următoarele domenii: depistarea precoce şi diagnosticare, educaţia, formarea adulţilor, ocuparea forţei de muncă a persoanelor cu tulburări de autism şi acordarea sprijinului familial. Strategia a prevăzut elaborarea unei hărţi naţionale a serviciilor accesibile persoanelor cu autism şi o hartă a serviciilor care lipsesc în mai multe sectoare, inclusiv în educaţie, cu scopul de a îmbunătăţi serviciile regionale şi a înfiinţa noi tipuri de servicii. 

În strategie se menţionează că un rol important îl are formarea unui număr corespunzător de profesionişti în acest domeniu, cu scopul de a îmbunătăţi calitatea serviciilor. În capitolul 5 al strategiei, se fac referiri la domeniul educaţiei persoanelor cu tulburări de autism, menţionându-se că, atât copiii cât şi adulţii cu autism, necesită formare şi educaţie individualizate, prin urmărirea dezvoltării lor specifice pe tot parcursul vieţii. 

Pentru a îndeplini aceste cerinţe, în strategie se recomandă o îmbunătăţire a serviciilor, atât în termeni cantitativi cât şi calitativi. În acest document se sublinia că este recunoscut faptul că, în majoritatea cazurilor, unele forme tradiţionale de educaţie nu sunt potrivite persoanelor cu autism. Experienţa a arătat că tipul de formare/educaţie specific autismului trebuie să îndeplinească cerinţele individuale şi în acest context trebuie efectuat un număr mare de lecţii individuale care sunt indispensabile pentru succesul învăţării. Din aceste motive, în strategie se recomanda creşterea numărului profesioniştilor implicaţi, raportat la numărul de copii. În document se sublinia necesitatea codificării şi punerii în aplicare a unor "criterii calitative specifice autismului pentru fiecare nivel al sistemului de învăţământ", ceea ce presupunea stabilirea unor criterii generale (cerinţe profesionale, raportul numărului de profesionişti/copil etc) pentru a atinge un  standard ridicat al educaţiei. Aceste criterii ar trebui să conducă la înfiinţarea a cât mai multor servicii standardizate, mai bine monitorizate, şi de o calitate de nivel superior. Un alt obiectiv era reducerea diferenţelor regionale şi de calitate între servicii, oferirea unor servicii mai adecvate care să îndeplinescă cerinţele individuale ale copiilor cu autism. În domeniul educaţiei, o prioritate este  asigurarea accesibilităţii serviciilor specifice autismului în şcolile secundare şi primare, precum şi pe  întreaga perioadă a educaţiei publice. 

În acest scop, în strategie au fost identificate sarcini specifice pentru fiecare nivel de învăţământ. În dezvoltarea timpurie, în creşe şi grădiniţe, se impunea o intervenţie timpurie, cuprinzătoare, complexă şi multidisciplinară care era considerată crucială şi se recomandă creşterea la 25 de ore (în loc de 2-6 ore) a funcţionării serviciilor profesionale pe săptămână. Obiectivele erau legate de asigurarea serviciilor prompte, intensive şi specifice copiilor cu dizabilităţi diagnosticaţi cu autism; îmbunătăţirea calităţii şi cantităţii serviciilor disponibile şi reducerea numărului copiilor care nu primesc niciun fel de asistenţă. 

Pentru învăţământul primar, sarcinile erau legate de: codificarea detaliată a funcţionarii grupurilor speciale pentru autism (educaţie bazată pe lecţii individuale; lucru individual sau pe grupuri etc); reglementări legale mai specifice cu privire la cerinţele profesionale şi organizatorice de integrare a copiilor cu autism; crearea unui sistem administrativ şi de documentare cuprinzător şi coerent. 

Referitor la învăţământul secundar, principala problemă menţionată era îmbunătăţirea accesului copiilor cu autism la acest nivel de studiu. Obiectivul principal era legat de crearea unor servicii specifice pentru elevii cu autism cu vârstă de liceu, servicii care, în acel moment, lipseau în Ungaria. 

În ceea ce priveşte sprijinirea studenţilor cu autism din învăţământul superior, scopul era de a oferi sprijin şi facilităţi în pregătirea pentru învăţământul superior. Prin urmare, erau identificate o serie de măsuri precum: acordarea unei asistenţe de specialitate şi consultanţă pentru persoanele cu autism care studiază în învăţământul superior, în scopul integrării lor; oferirea asistenţei pentru ca persoanele cu autism să se înregistreze ca student cu nevoi speciale şi să aleagă o formă de ajutor de care are nevoie; stabilirea unui program de întraajutorare.  
În capitolul 6 al strategiei era abordată problema formării profesionale a adulţilor. În acest domeniu, principalul scop era crearea oportunităţilor pentru persoanele adulte cu autism, pentru ca acestea să aibă acces la formare în mod continuu. În strategie se prevedea ca adulţii cu autism să aibă acces atât la formarea generală cât şi la cea profesională. Aceasta din urmă trebuia să fie disponibilă în cadrul sistemului public de educaţie şi/sau în cadrul formării. Formarea avea ca obiectiv dobândirea unor abilităţi de viaţă independentă şi pregătirea lor pentru muncă. În acest domeniu, în strategie se prevedea lansarea unui program de formare specific adulţilor cu autism, bazat pe formarea generală (învăţarea continuă, pregătirea pentru viaţă independentă, dezvoltarea competenţelor sociale şi de comunicare) şi formarea specială. În strategie se recomanda, de asemenea, instruirea unor profesionişti în domeniul tulburărilor de autism, precum şi definirea nivelelor de formare şi a programelor adecvate acestei formări.

